NELJANDA KOOSSEISU

MÄÄRUS

Haapsalu,			26. november 2004 nr 44

Haapsalu Linnavolikogu 27.06.2003
määruse nr 17 “Eelarve koostamise,
muutmise ja täitmise kord” muutmine

Juhindudes valla- ja linnaeelarve seaduse § 10 lg 2, § 11, § 14, § 15, § 26, kohaliku omavalitsuse korralduse seaduse § 6 lg 3 p 1, § 22 lg 1 p 1, § 23, § 38, § 39, § 39, Haapsalu põhimääruse § 12 lg 1, § 62 ja haldusmenetluse seadusest, Haapsalu Linnavolikogu määrab:

1. Muuta Haapsalu Linnavolikogu 27.06.2003 määrusega nr 17 kinnitatud “Eelarve koostamise, muutmise ja täitmise korda” alljärgnevalt:
1.1.	 muuta korra p 5.1 ja sõnastada:
“5.1. Eelarveaastal linnale riigilt ja riigiasutustelt, kohaliku omavalitsuse üksustelt, muudelt residentidelt ja mitteresidentidelt sihtotstarbeliselt laekunud eraldised ja nendele vastavad kulud võib linnavalitsus lisada eelarvesse ilma volikogu sellekohase määruseta eelarve muutmise kohta. Eelarveaasta lõpul korrigeerib linnavalitsus sihtotstarbelisi laekumisi arvestades eelarvet ja esitab selle volikogule koos lõppenud eelarveaasta täitmise aruandega.”;
1.2.	 muuta korra p 5.3 ja sõnastada:
“5.3. Täiendavate tulude ilmnemisel kulude tegemiseks, milleks ei ole eelarves vahendeid määratud või mille tegemiseks ettenähtud vahendid on ebapiisavad, esitab linnavalitsus hiljemalt üks kuu enne eelarveaasta lõppu volikogule lisaeelarve projekti.”.

2.	Määrus jõustub kolmandal päeval peale avalikustamist Haapsalu Linnavolikogu Kantseleis.

3.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse teatavakstegemisest.

Andres Ammas
Volikogu esimees

EELARVE KOOSTAMISE, MUUTMISE 
JA TÄITMISE KORD

1.	ÜLDSÄTTED
1.1 Käesoleva korraga sätestatakse Haapsalu linna eelarve koostamise, vastuvõtmise, muutmise ja täitmise põhimõtted juhindudes Valla- ja linnaeelarve seadusest, Kohaliku omavalitsuse korralduse seadusest, Haapsalu põhimäärusest ning muudest õigusaktidest.

1.2 Eelarve koostamise ja täitmise korraldaja on Haapsalu Linnavalitsus (edaspidi linnavalitsus).

1.3. Eelarvega määratakse linna rahaliste vahendite jaotus eelarveaastaks linna kui omavalitsusüksuse ülesannete täitmisel majandusvaldkonniti, samuti linna ametiasutuste ja hallatavate asutuste lõikes.

1.4 Eelarve koosneb eelarveaasta tuludest, kuludest ja finantseerimistehingutest.

1.5 Eelarve koostamisel arvestatakse Haapsalu linna arengukavaga.

1.6 Linnavalitsusel ja linnaasutustel on õigus võtta rahalisi kulutusi nõudvaid kohustusi ainult neile eelarves selleks ette nähtud kulude piires.

1.7 Eelarveprojekt, vastuvõetud eelarve ning eelarve muudatused ja eelarve täitmise aruanne avaldatakse linnaelanikele üldiseks teadmiseks Haapsalu veebilehel.

1.8 Eelarveaasta algab 1. jaanuaril ja lõpeb 31. detsembril.

1.9 Eelarvet menetletakse volikogu reglemendis sätestatud korras arvestades käesoleva korra sätetega.

2.	KOOSTAMINE
2.1 Eelarve koostamine algab eelarveprojekti koostamisega. Eelarveprojekti koostab linnavalitsus võttes aluseks linna ametiasutuste ja hallatavate asutuste alaeelarve projektid ja linnavalitsuse osakondade poolt esitatud eelarveprojektid majandusvaldkondade lõikes, samuti arvestades linnale võetud pikaajalisi rahalisi kohustusi.

2.2 Linnaeelarve projekt koostatakse järgmise ajakava alusel:
2.2.1 linnavalitsuse osakondade, linna ametiasutuste ja hallatavate asutuste juhid esitavad oma valdkonna  alaeelarveprojekti ja selle juurde kuuluva seletuskirja aselinnapeale finants- ja majandusalal eelarveaastale eelneva aasta 30.juuniks. Esitatav alaeelarveprojekt peab sisaldama  andmeid lõppenud eelarveaasta tegelike, alaeelarveprojekti koostamise aja eelarveaastaks määratud ja eelseisvaks eelarveaastaks kavandatud tulude ja kulude kohta;
2.2.2 linnavalitsus esitab alaeelarvete baasil koostatud linna eelarveprojekti volikogu alalistele komisjonidele esialgseks tutvumiseks eelarveaastale eelneva aasta 30. septembriks;
2.2.3 volikogu komisjonid vaatavad tutvumiseks esitatud eelarveprojekti läbi ja esitavad linnavalitsusele omapoolseid ettepanekuid eelarveaastale eelneva aasta 30. oktoobriks;
2.2.4 linnavalitsus esitab linna eelarveprojekti volikogule eelarveaastale eelneva aasta 30. novembriks;
2.2.5 volikogu võtab eelarveprojekti esimeseks lugemiseks päevakorda reeglina eelarveaastale eelneva aasta detsembrikuu istungil.

2.3 Linnaeelarveprojektile, mille linnavalitsus esitab volikogule, lisatakse:
2.3.1 eelarveprojekti seletuskiri andmetega käesolevaks eelarveaastaks määratud ja eelseisvaks eelarveaastaks kavandatud tulude ja kulude kohta;
2.3.2 andmed võetud laenudest ja emiteeritud võlakirjadest tulenevate kohustuste kohta eelseisvate eelarveaastate lõikes;
2.3.3 andmed ületulevate ja üleminevate ehituste ja ürituste kohta koos kulude üldsumma jaotusega eelarveaastate järgi.

2.4 Volikogu istungil esimese lugemise läbinud linna eelarveprojekti parandusettepanekud esitatakse volikogu rahanduskomisjonile komisjoni poolt määratud tähtpäevaks. Rahanduskomisjon arutab parandusettepanekud läbi linnavalitsusega ja selle koostöö tulemusena valmistab linnavalitsus ette eelarveprojekti lõppversiooni ja esitab selle koos punktis 2.3 nimetatud lisadega volikogule teiseks lugemiseks reeglina hiljemalt 2 nädalat enne eelarveaasta volikogu jaanuarikuu istungipäeva.

2.5. Eelarveprojekti parandusettepanekutele, mis on tehtud esimesele lugemisele esitatud eelarveprojektis ettenähtud tulude vähendamiseks, kulude suurendamiseks või kulude ümberjaotamiseks, tuleb ettepaneku tegijal lisada põhjendatud rahalised arvestused, mis näitavad ära kulude katteks vajalikud katteallikad.

3.	VASTUVÕTMINE JA JÕUSTUMINE
3.1. Volikogu võtab eelarve vastu seaduses sätestatud korras oma määrusega. Volikogu kinnitab eelarveaasta kulud klassifikaatori peatükkide ning linnaasutuste lõikes kulude üldsummas, tuues välja eraldi töötasu kulu.

3.2 Eelarve jõustub eelarveaasta algusest.

3.3 Kui eelarve ei ole eelarveaasta alguseks vastu võetud, võib linnavalitsus kuni eelarve vastu-võtmiseni iga kuu teha kulutusi ühe kaheteistkümnendikuni lõppenud eelarveaastaks ettenähtud kulutustest.

3.4 Punktis 3.3 nimetatud juhul on linnavalitsusel lubatud teha ainult neid kulutusi, mis on ette nähtud nii eelmise eelarveaasta eelarves kui ka alanud eelarveaasta eelarve projektis ning nendest kahest summast väiksemast lähtudes.

4.	EELARVE TÄITMINE
4.1. Kahe nädala jooksul peale linnaeelarve vastuvõtmist volikogu poolt ja seda aluseks võttes kinnitavad linna ametiasutuste ja hallatavate asutuste juhid oma asutuse eelarved artiklite lõikes kooskõlastades eelarved eelnevalt linnavalitsusega.
4.2. Ametiasutuste ja hallatavate asutuste juhid esitavad linnavalitsusele asutuse kinnitatud eelarve lisades sellele soovitava finantseerimise graafiku kuude lõikes.

4.3. Kassatagavara kasutab linnavalitsus tulude laekumise viibimisel eelarve kulude katmiseks ja taastab selle eelarveaasta lõpuks volikogu poolt määratud suuruseni samal eelarveaastal.

4.4. Linnavalitsus võib eelarvetulude laekumise viibimisel kasutada ka arvelduskrediiti.

4.5. Reservfondi käsutab linnavalitsus eelarves ettenägemata kulude katmiseks volikogu poolt kehtestatud korras.

4.6.Eelarves ette nähtud personalikulu kokkuhoiu puhul on ametiasutuse või hallatava asutuse juhil õigus maksta asutuse teenistujatele või töötajatele preemiaid või lisatasu kokkuhoitud summa arvelt ja ulatuses.

4.7. Eelarveaasta lõpuks kasutamata jäänud assigneeringute sulgemise otsustab volikogu.
Eelarveaastal sulgemata jäetud assigneeringuid on lubatud kasutada järgmise eelarveaasta lõpuni otstarbeks, milleks need olid määratud eelneva aasta eelarves.

4.8. Eelarveaasta lõpuks laekumata jäänud tulud loetakse selle eelarveaasta tuludeks, millal need laekuvad.

4.9. Eelarveaasta lõpuks täitmata jäänud kohustustest tulenevad kulutused, mis ei ole kaetud käesoleva korra punktis 4.7 nimetatud assigneeringutega, kaetakse järgmise aasta eelarvest.

4.10. Eelarveaasta lõpul kulusid ületava tulude summa kasutamise järgmisel eelarveaastal otsustab volikogu.

4.11. Eelarve täitmise aruande koostab linnavalitsus. Aruande esitab linnavalitsus volikogu revisjonikomisjonile tutvumiseks enne aruande volikogule kinnitamiseks esitamist.

4.12. Eelarve täitmise aruande esitab linnavalitsus volikogule arvestusega, et volikogu saab eelarve täitmise aruande kinnitada aruandeaastale järgneva aasta 1. maiks.

4.13 Eelarve täitmise aruanne koosneb:
4.13.1 aruandeaasta bilanss ja tulemiaruanne;
4.13.2 tulude ja kulude aruanne;
4.13.3 reservfondi kasutamise aruanne.

4.14. Eelarve täitmise aruande kinnitab volikogu oma otsusega olles eelnevalt ära kuulanud revisjonikomisjoni vastava arvamuse.

5.	EELARVE MUUTMINE, LISAEELARVE
5.1. Eelarveaastal linnale riigilt ja riigiasutustelt, kohaliku omavalitsuse üksustelt, muudelt residentidelt ja mitteresidentidelt sihtotstarbeliselt laekunud eraldised ja nendele vastavad kulud võib linnavalitsus lisada eelarvesse ilma volikogu sellekohase määruseta eelarve muutmise kohta. Eelarveaasta lõpul korrigeerib linnavalitsus sihtotstarbelisi laekumisi arvestades eelarvet ja esitab selle volikogule koos lõppenud eelarveaasta täitmise aruandega. REDAKTSIOON 26.11.2004 MÄÄRUSEGA NR 44

5.2. Linnaasutused võivad eelarveaasta jooksul teha oma eelarves muudatusi artiklite lõikes (välja arvatud töötasukulu). Linnaasutuste eelarvetes tehtud põhjendatud muudatustest eelarve artiklite lõikes tuleb asutuste juhtidel informeerida koheselt linnavalitsust. Muudatustega eelarve tuleb esitada linnavalitsusele hiljemalt eelarveaasta 1. detsembriks.

5.3. Täiendavate tulude ilmnemisel kulude tegemiseks, milleks ei ole eelarves vahendeid määratud või mille tegemiseks ettenähtud vahendid on ebapiisavad, esitab linnavalitsus hiljemalt üks kuu enne eelarveaasta lõppu volikogule lisaeelarve projekti. REDAKTSIOON 26.11.2004 MÄÄRUSEGA NR 44

5.4. Vajaduse korral jaotada ümber eelarves määratud kulusid on linnavalitsusel õigus taotleda eelarve muutmist. Eelarve muutmine toimub samas korras kui eelarve vastuvõtmine.

5.5 Vajaduse korral võetakse eelarveaasta kestel volikogu määrusega vastu lisaeelarve. Lisaeelarve projekti koostab ja esitab volikogule kinnitamiseks linnavalitsus.

5.6 Lisaeelarveprojektile lisatakse:
5.6.1 põhjendused täiendavate kulude vajaduse ja nende tegemise paratamatuse kohta käesoleval eelarveaastal;
5.6.2 andmed assigneeringute kasutamise kohta, mille täiendamist taotletakse, samuti andmed lisatulude ja säästude kohta, millega lisakulud kaetakse kinnitatakse volikogu määrusega seaduse ja käesoleva korra nõudeid arvestades.

5.7 Lisaeelarve vastuvõtmine toimub samas korras kui eelarve vastuvõtmine.

6.	LÕPPSÄTTED
6.1. Volikogu otsusega võib Haapsalu Linnavalitsus võtta laene ja emiteerida võlakirju vastavalt seadusele.